KIRJALLINEN KYSYMYS E-1630/99 esittäjä(t): Paulo Casaca (PSE) komissiolle. Sokeri ja neuvoston asetuksen (ETY) 1600/92 tarkistaminen.



Virallinen lehti nro 170 E , 20/06/2000 s. 0056 - 0057



KIRJALLINEN KYSYMYS E-1630/99 esittäjä(t): Paulo Casaca (PSE) komissiolle (15. syyskuuta 1999) Aihe: Sokeri ja neuvoston asetuksen (ETY) 1600/92 tarkistaminen Sokerin tuotannolla ja jalostamisella on Azorien itsehallintoalueeseen kuuluvalle San Miguelin saarelle erittäin suuri taloudellinen merkitys. Yhtäältä sokerin tuotanto ja jalostaminen takaa yli sadan työpaikan säilymisen paikallisessa puhdistamossa, toisaalta sen avulla edistetään järkevää maataloutta: yhdistämällä sokerijuurikkaan viljely muiden lajien viljelyyn mahdollistetaan tehokas maan vuorokäyttö. Neuvoston asetuksella (ETY) 1600/92(1) (POSEIMA) on suojeltu merkittävällä tavalla tiettyjä maataloustuotteita, kuten sokerijuurikasta. Kuitenkin monesta syystä, jotka liittyvät myönnetyn kiintiön pienuuteen sekä maatalouden ongelmiin, sokerijuurikkaan tuotanto on vähentynyt vuosi vuodelta. Näin ollen sokerin tuotanto- ja jalostusmahdollisuudet Azoreilla ovat jatkossa kyseenalaisia, ellei mitään tehdä tilanteen parantamiseksi. Eikö komissio katso, että EY:n perustamissopimuksen 299 artiklan 2 kohdassa tarkoitettujen yhteistä maatalouspolitiikkaa koskevien periaatteiden sekä Kölnin Eurooppa-neuvoston syrjäisimpiä alueita koskevien päätösten mukaisesti olisi syytä tarkistaa neuvoston asetusta (ETY) 1600/92 niin, että sokerin tuotanto ja jalostaminen voisi jatkua Azoreilla? (1) EYVL L 173, 27.6.1992, s. 1. Franz Fischlerin komission puolesta antama vastaus (25. lokakuuta 1999) Tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetussa neuvoston asetuksessa (ETY) 1600/92 kiinnitetään erityistä huomiota sokerijuurikkaan viljelyyn ja sen jalostamiseen sokeriksi. Asetuksessa säädetään sokerijuurikkaan hehtaarituesta sekä tuesta sen jalostamiseen sokeriksi. Azoreilla korjattujen juurikkaiden jalostamiseen valkoiseksi sokeriksi myönnettävän, asetuksen (ETY) 1600/92 25 artiklassa tarkoitetun erityistuen määrän tarkistamisesta 12 päivänä maaliskuuta 1998 annetussa komission asetuksessa (EY) 562/98 (1) juurikkaan jalostamiseen myönnettävää tukea korotetaan 10 eurosta 27 euroon sadalta kilogrammalta. Näistä toimenpiteistä huolimatta sokerijuurikkaan viljely on Poseima-ohjelman sille antaman piristysruiskeen jälkeen jälleen taantunut vuodesta 1994 lähtien. Tämä epäsuotuisa kehitys ei kuitenkaan vaikuta suoraan jalostusteollisuuteen, joka voi itse tuoda ja puhistaa raakasokeria Azorien tarpeiden täyttämiseksi. Teollisuuden taloudelliset olosuhteet eivät suinkaan ole heikentyneet, koska se voi tuoda raakasokerinsa maailmanmarkkinahintaan (tai vastaavan suuruisella tuella ostaessaan kiintiöiden mukaisesti sokeria yhteisöstä). Azorien maanviljelijöiden siirtymiselle sokerijuurikkaan viljelystä muihin tuotantosuuntiin onkin haettava syitä maataloustuotannon yleisistä edellytyksistä. Sokeriteollisuuden elinkelpoisuus on pikemminkin sidoksissa sokerin kulutukseen, joka viime vuosina on ollut laskussa. Tuodun raakasokerin jalostuskapasiteettia säännellään erityisen hankintajärjestelmän periaatteiden mukaan, joista on mainittava erityisesti paikallisten tarpeiden kattaminen. Komissio arvioi tarvittaessa uudelleen näitä kysymyksiä Poseima-ohjelman tarkistusvaiheessa Portugalin viranomaisten pyynnöstä. (1) EYVL L 76, 13.3.1998.